Neuvoston 26 päivänä kesäkuuta 2000 Euroopan yhteisöjen perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 38/2000 Euroopan parlamentin ja neuvoston direktiivin antamiseksi vaarallisten aineiden tiekuljetuksia koskevan jäsenvaltioiden lainsäädännön lähentämisestä annetun neuvoston direktiivin 94/55/EY muuttamisesta



Virallinen lehti nro C 245 , 25/08/2000 s. 0007 - 0013



Neuvoston 26 päivänä kesäkuuta 2000 vahvistama Yhteinen kanta (EY) N:o 38/2000 Euroopan parlamentin ja neuvoston direktiivin 2000/.../EY antamiseksi vaarallisten aineiden tiekuljetuksia koskevan jäsenvaltioiden lainsäädännön lähentämisestä annetun neuvoston direktiivin 94/55/EY muuttamisesta (2000/C 245/02) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 71 artiklan 1 kohdan c alakohdan, ottavat huomioon komission ehdotuksen(1), ottavat huomioon talous- ja sosiaalikomitean lausunnon(2), ovat kuulleet alueiden komiteaa, noudattavat perustamissopimuksen 251 artiklassa määrättyä menettelyä(3), sekä katsovat seuraavaa: (1) Vaarallisten aineiden kuljetusten laadunvarmistukseen liittyvää Euroopan standardointikomitean (CEN) standardointityötä ei ole toistaiseksi saatettu päätökseen. Komissio ei näin ollen voi toistaiseksi antaa kyseisestä asiasta kertomusta. Tämän vuoksi olisi muutettava direktiivin 94/55/EY(4) 1 artiklan 2 kohdan neljännessä alakohdassa säädettyä määräaikaa. (2) Vaarallisten aineiden kansainvälisistä tiekuljetuksista tehdyn eurooppalaisen sopimuksen (ADR-sopimuksen) liitteessä B oleviin säiliöajoneuvojen painopistettä koskeviin määräyksiin liittyvää Yhdistyneiden Kansakuntien Euroopan talouskomission työskentelyä ei ole toistaiseksi saatettu päätökseen. Tämän vuoksi olisi muutettava direktiivin 94/55/EY 5 artiklan 3 kohdan b alakohdassa säädettyä määräaikaa. (3) Olisi otettava mukaan säännös, jonka nojalla tietyt jäsenvaltiot voivat ilmasto-olojensa vuoksi soveltaa tiukempia standardeja tiettyihin kuljetuksissa käytettäviin laitteisiin. (4) Astioihin ja säiliöihin liittyvää Euroopan standardointikomitean standardointityötä ei ole toistaiseksi saatettu päätökseen. Tämän vuoksi olisi muutettava direktiivin 94/55/EY 6 artiklan 4 kohdassa säädettyjä määräaikoja. (5) Olisi taattava, että direktiivin 94/55/EY säännökset vastaavat muutoksia, jotka ovat tarpeen kyseisen direktiivin liitteiden mukauttamiseksi tieteen ja tekniikan kehitykseen. (6) Olisi pidennettävä tietyille laitteille direktiivin 94/55/EY 6 artiklan 4 kohdassa säädettyjä määräaikoja. Näiden laitteiden määrittely ja kyseisen direktiivin soveltamisen määräaika olisi vahvistettava mainitun direktiivin 9 artiklassa säädettyä menettelyä noudattaen. (7) Direktiivin 94/55/EY 6 artiklan 9 kohdassa säädetty poikkeus olisi vahvistettava mainitun direktiivin 9 artiklassa säädettyä menettelyä noudattaen. (8) Jäsenvaltioiden olisi voitava myöntää poikkeuksia paikallisille kuljetuksille edellyttäen, että poikkeukset hyväksytään direktiivin 94/55/EY 9 artiklassa säädettyä menettelyä noudattaen. (9) Tämän direktiivin täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY mukaisesti(5). (10) Olisi täsmennettävä edellytykset, joiden on täytyttävä kuljetuksen pitämiseksi tilapäisenä kuljetuksena. (11) Tämän vuoksi olisi muutettava direktiiviä 94/55/EY, OVAT ANTANEET TÄMÄN DIREKTIIVIN: 1 artikla Muutetaan direktiivi 94/55/EY seuraavasti: 1) Korvataan 1 artiklan 2 kohdan c alakohta seuraavasti: "c) yrityksiä koskevaa laadunvarmistusta, jos yritykset hoitavat liitteessä C olevassa 1 kohdassa mainittuja jäsenvaltion alueella suoritettavia kuljetuksia. Tässä c alakohdassa säädettyjä vaatimuksia koskevien kansallisten säännösten soveltamisalaa ei saa laajentaa. Kyseisiä säännöksiä ei enää sovelleta, jos samat toimenpiteet tehdään velvoittaviksi yhteisön säännöksillä. Komissio antaa kahden vuoden kuluessa vaarallisten aineiden kuljetusten laadunvarmistusta koskevan eurooppalaisen standardin voimaantulosta Euroopan parlamentille ja neuvostolle kertomuksen, jossa arvioidaan tätä säännöstä koskevia turvallisuusnäkökohtia, sekä asianmukaisen ehdotuksen tämän säännöksen voimassaolon jatkamisesta tai kumoamisesta." 2) Muutetaan 5 artikla seuraavasti: a) Korvataan 2 kohdassa ilmaisu "liitteen B reunanumerolla 10599" ilmaisulla "liitteessä C olevassa 2 kohdassa tarkoitetulla erityissäännöksellä". b) 3 kohdan osalta: - korvataan b alakohta seuraavasti: "b) Jäsenvaltiot voivat kuitenkin säilyttää rekisteröityjen säiliöajoneuvojen painopistettä koskevat kansalliset erityissäännökset, kunnes liitteessä C olevassa 3 kohdassa tarkoitettuun erityissäännökseen mahdollisesti tehdään muutos, mutta joka tapauksessa enintään 30 päivään kesäkuuta 2001 liitteessä C olevassa 3 kohdassa tarkoitettuun erityissäännökseen sisältyvien säiliöajoneuvojen osalta 1 päivästä heinäkuuta 2001 sovellettavan muutetun ADR-sopimuksen mukaisesti ja enintään 30 päivään kesäkuuta 2005 muiden säiliöajoneuvojen osalta" , - lisätään alakohta seuraavasti: "c) Jäsenvaltiot, joiden ilman lämpötila on säännöllisesti alempi kuin - 20 °C, voivat antaa tiukempia standardeja alueellaan suoritettavaan vaarallisten aineiden kansalliseen tiekuljetukseen tarkoitettujen muovipakkausten, säiliöiden ja niiden varusteiden rakenneaineiden käyttölämpötilan osalta, kunnes liitteeseen on sisällytetty säännökset tiettyihin ilmastovyöhykkeisiin soveltuvista viitelämpötiloista." 3) Muutetaan 6 artikla seuraavasti: a) Korvataan 3 kohta seuraavasti: "3. Jäsenvaltiot voivat sallia alueellaan ennen 1 päivää tammikuuta 1997 valmistettujen ajoneuvojen käytön, vaikka ne eivät ole tämän direktiivin mukaisia, jos ne on valmistettu 31 päivänä joulukuuta 1996 sovellettavien kansallisten vaatimusten mukaisesti, sillä edellytyksellä, että ne täyttävät vaaditun turvallisuustason. Tammikuun 1 päivänä 1997 tai sen jälkeen valmistettuja säiliöitä ja ajoneuvoja, jotka eivät ole liitteen B mukaisia, mutta jotka on valmistettu niiden valmistuspäivänä voimassa olevien tämän direktiivin vaatimusten mukaisesti, voidaan kuitenkin käyttää kansallisissa kuljetuksissa 9 artiklassa säädettyä menettelyä noudattaen vahvistettavaan päivämäärään saakka." b) Korvataan 4 kohta seuraavasti: "4. Jäsenvaltiot voivat säilyttää 31 päivänä joulukuuta 1996 voimassa olevat kansalliset säännöksensä, jotka koskevat liitteessä C olevassa 4 kohdassa tarkoitetussa erityissäännöksessä tarkoitettujen uusien astioiden rakennetta, käyttöä ja kuljetusedellytyksiä sekä uusia säiliöitä, jotka eivät ole liitteiden A ja B mukaisia, kunnes viittaukset säiliöiden ja astioiden rakennetta ja käyttöä koskeviin standardeihin, joilla on yhtä velvoittava vaikutus kuin tämän direktiivin säännöksillä, liitetään liitteisiin A ja B ja joka tapauksessa enintään 30 päivään kesäkuuta 2001. Ennen 1 päivää heinäkuuta 2001 valmistettuja astioita ja säiliöitä, jotka täyttävät vaaditut turvallisuustasot, voidaan käyttää edelleen alkuperäisin edellytyksin. Näitä määräpäiviä on lykättävä niiden astioiden ja säiliöiden osalta, joita varten ei ole yksityiskohtaisia teknisiä määräyksiä tai joita varten tämän direktiivin liitteisiin A ja B ei ole sisällytetty riittäviä viittauksia asiaa koskeviin eurooppalaisiin standardeihin. Toisessa alakohdassa tarkoitetut astiat ja säiliöt sekä päivämäärä, josta lukien tätä direktiiviä on viimeistään sovellettava kyseisiin astioihin ja säiliöihin, määritetään 9 artiklassa säädettyä menettelyä noudattaen." c) Lisätään 6 kohdan loppuun virke seuraavasti: "..., vaikka tilavuudeltaan enintään kahdenkymmenen litran muovipakkausten osalta kyseistä päivämäärää voidaan lykätä enintään 30 päivään kesäkuuta 2001." d) Korvataan 9 kohta seuraavasti: "9. Edellyttäen, että jäsenvaltiot ilmoittavat ennakolta komissiolle, ne voivat antaa tämän direktiivin liitteiden säännöksiin verrattuna vähemmän tiukkoja määräyksiä omalle alueelleen rajoittuvista tiettyjen vaarallisten aineiden ainoastaan pieniin määriin liittyvistä kuljetuksista, lukuun ottamatta keski- ja korkea-aktiivisia radioaktiivisia aineita. Edellyttäen, että jäsenvaltiot ilmoittavat ennakolta komissiolle viimeistään 31 päivänä joulukuuta 2002 tai kahden vuoden kuluttua tämän direktiivin liitteiden A ja B muutettujen toisintojen viimeisestä soveltamispäivästä, ne voivat antaa tämän direktiivin liitteiden säännöksistä poikkeavia säännöksiä paikallisista ja omalle alueelleen rajoittuvista kuljetuksista. Ensimmäisessä ja toisessa alakohdassa säädettyjä poikkeuksia on sovellettava ketään syrjimättä. Edellä sanotun estämättä ja edellyttäen, että jäsenvaltiot ilmoittavat ennakolta komissiolle, ne voivat milloin tahansa antaa samankaltaisia säännöksiä kuin muiden jäsenvaltioiden tämän kohdan nojalla antamat säännökset. Komissio tutkii, täyttyvätkö tässä kohdassa vahvistetut edellytykset, ja päättää 9 artiklassa säädettyä menettelyä noudattaen, voivatko asianomaiset jäsenvaltiot myöntää kyseiset poikkeukset." e) Korvataan 10 kohdan toisessa alakohdassa ilmaisu "liitteiden A ja B reunanumeroiden 2010 ja 10602" ilmaisulla "liitteessä C olevassa 5 kohdassa tarkoitettujen erityissäännösten". f) Korvataan 11 kohta seuraavasti: "11. Jäsenvaltiot voivat myöntää ainoastaan omalla alueellaan voimassa olevia lupia vaarallisten aineiden tilapäisille kuljetuksille, jotka joko kielletään tämän direktiivin liitteessä A tai B tai jotka toteutetaan kyseisissä liitteissä määrätyistä ehdoista poikkeavin ehdoin, edellyttäen, että kyseisissä tilapäisissä kuljetuksissa on kyse kuljetuksista, jotka ovat selkeästi määriteltyjä ja ajallisesti rajoitettuja." g) Korvataan 12 kohdassa ilmaisu "liitteiden A ja B reunanumeroilla 2010 ja 10602" ilmaisulla "liitteessä C olevassa 5 kohdassa tarkoitetuilla erityissäännöksillä". 4) Korvataan 8 artiklassa ilmaisu "liitteiden A ja B" ilmaisulla "liitteiden A, B ja C". 5) Korvataan 9 artikla seuraavasti: " 9 artikla 1. Komissiota avustaa vaarallisten aineiden kuljetuksia käsittelevä komitea. 2. Jos tähän artiklaan viitataan, sovelletaan päätöksen 1999/468/EY 5 ja 7 artiklassa säädettyä menettelyä ottaen huomioon mainitun päätöksen 8 artiklan säännökset. Päätöksen 1999/468/EY 5 artiklan 6 kohdassa tarkoitettu määräaika vahvistetaan kolmeksi kuukaudeksi. 3. Komitea vahvistaa työjärjestyksensä." 6) Lisätään tämän direktiiviin liitteenä oleva teksti liitteeksi C direktiiviin 94/155/EY. 2 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan ennen ...(6). Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 3 artikla Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty ... Euroopan parlamentin puolesta Puhemies Neuvoston puolesta Puheenjohtaja (1) EYVL C 171, 18.6.1999, s. 17. (2) EYVL C 329, 17.11.1999, s. 10. (3) Euroopan parlamentin lausunto, annettu 18. tammikuuta 2000 (ei vielä julkaistu virallisessa lehdessä), neuvoston yhteinen kanta, vahvistettu 26. kesäkuuta 2000, ja Euroopan parlamentin päätös, tehty ... (ei vielä julkaistu virallisessa lehdessä). (4) EYVL L 319, 12.12.1994, s. 7, direktiivi sellaisena kuin se on viimeksi muutettuna komission direktiivillä 1999/47/EY (EYVL L 169, 5.7.1999, s. 1). (5) EYVL L 184, 17.7.1999, s. 23. (6) Kuusi kuukautta tämän direktiivin voimaantulosta. LIITE "LIITE C Tämän direktiivin tiettyjä artikloja koskevat erityissäännökset 1. 1 artiklan 2 kohdan c alakohdassa tarkoitetaan jäsenvaltion alueella suoritettavilla kuljetuksilla seuraavanlaisia kuljetuksia: i) luokan 1 räjähteet, jos räjähteiden määrä kuljetusyksikköä kohti on yli: - 1000 kg luokan 1.1 osalta, tai - 3000 kg luokan 1.2 osalta, tai - 5000 kg luokkien 1.3 ja 1.5 osalta; ii) seuraavat aineet säiliöissä tai säiliökonteissa, joiden kokonaistilavuus on yli 3000 litraa: - luokka 2: seuraaviin vaararyhmiin luetellut kaasut: F, T, TF, TC, TO, TFC, TOC, - luokat 3, 4.1, 4.2, 4.3, 5.1, 5.2, 6.1 ja 8: aineet, joita ei ole luokiteltu näiden luokkien ryhmiin b tai c tai jotka on luokiteltu niihin, mutta joilla on kolme tai useampi merkitsevää numeroa sisältävä vaarantunnusnumero (lukuun ottamatta nollaa); iii) seuraavat luokan 7 (radioaktiiviset aineet) pakkaukset: fissioituvien aineiden pakkaukset, B(U)-tyypin pakkaukset, B(M)-tyypin pakkaukset. 2. 5 artiklan 2 kohtaan sovellettava erityissäännös on liitteen B reunanumero 10599. 3. 5 artiklan 3 kohdan b alakohtaan sovellettava erityissäännös on liitteen B reunanumero 211128. 4. 6 artiklan 4 kohtaan sovellettava erityissäännös on liitteen A reunanumero 2211. 5. 6 artiklan 10 ja 12 kohtaan sovellettavat erityissäännökset ovat liitteiden A ja B reunanumerot 2010 ja 10602." NEUVOSTON PERUSTELUT I JOHDANTO Komissio esitti 18. toukokuuta 1999 neuvostolle vaarallisten aineiden tiekuljetuksia koskevan jäsenvaltioiden lainsäädännön lähentämisestä annetun direktiivin 94/55/EY muuttamista koskevan direktiiviehdotuksen, joka perustuu EY:n perustamissopimuksen 71 artiklan 1 kohdan c alakohtaan(1). Euroopan parlamentti antoi lausuntonsa 18. tammikuuta 2000(2) ja talous- ja sosiaalikomitea omansa 22. syyskuuta 1999(3). Alueiden komitea ilmoitti neuvoston 7. kesäkuuta 1999 esittämän kuulemispyynnön johdosta 22. heinäkuuta 1999 päivätyllä kirjeellään päätöksestään olla antamatta lausuntoa. Euroopan parlamentin lausunnon jälkeen komissio toimitti neuvostolle muutetun ehdotuksen 25. huhtikuuta 2000(4). Neuvosto vahvisti 26. kesäkuuta 2000 yhteisen kantansa perustamissopimuksen 251 artiklan mukaisesti. II TAVOITE Komission ehdotuksella on erityisesti tarkoitus ratkaista direktiivissä 94/55/EY(5) säädettyihin 31 päivään joulukuuta 1998 voimassa oleviin tiettyihin siirtymäsäännöksiin liittyvät ongelmat. Komissio ehdottaa, että edellä mainittua päivämäärää 31. joulukuuta 1998 lykätään ottaen huomioon, että - yrityksiä koskevaa laadunvarmistusta (direktiivin 94/55/EY 1 artiklan 2 kohdan c alakohta) koskevat ja luokkaan 2 kuuluvien kaasujen kuljetukseen käytettävien astioiden ja säiliöiden rakennetta, käyttöä ja kuljetusedellytyksiä (direktiivin 6 artiklan 4 kohta) koskevat Euroopan standardointikomitean (CEN) standardointityöt, ja - säiliöajoneuvojen painopistettä (direktiivin 5 artiklan 3 kohdan b alakohta) koskevien säännösten muuttamiseen liittyvät Yhdistyneiden Kansakuntien Euroopan talouskomission työt ovat myöhässä. Ehdotuksella on lisäksi tarkoitus varmistaa direktiivin tiettyjen säännösten ja ADR:n (eurooppalainen sopimus vaarallisten tavaroiden kansainvälisistä tiekuljetuksista) liitteisiin tehtävien muutosten välinen johdonmukaisuus. Sillä on myös tarkoitus täsmentää tietyt direktiivin 6 artiklassa säädetyt poikkeukset, niiden kohtelu pitkällä aikavälillä sekä niiden hyväksymisprosessi. III YHTEISEN KANNAN ERITTELY Neuvoston yhteiseen kantaan kuten komission muutettuun ehdotukseenkin on sisällytetty kaikki neljä Euroopan parlamentin ehdottamaa tarkistusta. Yhteinen kanta sisältää: - johdanto-osan yhdeksännessä kappaleessa tarkistuksen 1 ja 1 artiklan 5 kohdassa tarkistuksen 4, jotka koskevat direktiivin 94/55/EY 9 artiklan muuttamista, - 1 artiklan 2 kohdassa Euroopan parlamentin tarkistuksen 2, joka koskee uuden alakohdan lisäämistä 5 artiklan 3 kohtaan, - 1 artiklan 3 kohdan a alakohdassa tarkistuksen 3, joka koskee 6 artiklan 3 kohdan muuttamista. Yhteiseen kantaan sisältyvät lisäksi seuraavat muutokset, jotka ovat komission muutetun ehdotuksen tavoitteita: - 1 artiklan 2 kohdan b alakohdan ensimmäisen luetelmakohdan mukaan direktiivin 94/55/EY 5 artiklan 3 kohdan b alakohdassa jäsenvaltioiden sallitaan komission ehdotuksen mukaisesti säilyttää alueellaan rekisteröityjen säiliöajoneuvojen painopistettä koskevat kansalliset säännöksensä enintään 30 päivään kesäkuuta 2001 saakka. Kyseessä ovat ajoneuvot, joita koskee liitteessä C olevassa 3 kohdassa tarkoitettu erityismääräys. Toisin kuin direktiiviehdotuksessa, yhteistä kantaa koskevassa ehdotuksessa kyseistä päivämäärää lykätään enintään 30 päivään kesäkuuta 2005 niiden säiliöajoneuvojen osalta, joita edellä mainittu erityissäännös ei vielä koske. - yhteisen kannan 1 artiklan 3 kohdan c alakohdan mukaan edellä mainitun 6 artiklan 6 kohdan loppuun lisätään, että jäsenvaltioiden on mahdollista lykätä enintään 20 litran muovipakkauksten siirtymäkauden kestoa enintään 30 päivään kesäkuuta 2001. Voimassa olevassa 6 kohdassa säädetty kesto kaikkien muovipakkausten osalta on 5 vuotta niiden valmistuspäivästä, kuitenkin enintään 31 päivään joulukuuta 1998. Direktiivin 94/55/EY 6 artiklan 6 kohdassa säädetään, että jäsenvaltiot voivat tietyin edellytyksin poiketa alueellaan direktiivin pakkauksia koskevista säännöksistä. Siirtymäkauden kesto riippuu pakkauksesta. Neuvosto katsoo, että kyseinen poikkeus, joka koskee paikallisissa jakelutoimissa käytettäviä pieniä pakkauksia, koskee käytännössä ainoastaan jakelua loppukäyttäjälle eikä haittaa yhteisön sisäistä kauppaa. - Yhteisen kannan 1 artiklan 3 kohdan d alakohdassa rajoitetaan sitä ajanjaksoa, jona jäsenvaltiot voivat ilmoittaa komissiolle poikkeuksista, jotka koskevat tiettyjen vaarallisten aineiden pienten määrien kuljetuksia niiden alueella ja paikallisia kuljetuksia. (1) EYVL C 171, 18.6.1999, s. 17. (2) Ei vielä julkaistu virallisessa lehdessä. (3) EYVL C 329, 17.11.1999, s. 10. (4) Ei vielä julkaistu virallisessa lehdessä. (5) Vaarallisten aineiden tiekuljetuksia koskevan jäsenvaltioiden lainsäädännön lähentämisestä 21 päivänä lokakuuta 1994 annettu neuvoston direktiivi 94/55/EY (EYVL L 319, 12.12.1994, s. 7).